Brusel 14. januára (TASR) Podporovať partnerstvá medzi školami v Európe prostredníctvom využívania informačných a telekomunikačných technológií je cieľom projektu e-Twinning, ktorý dnes odštartovala Európska komisia.
Trojdňovú konferenciu venovanú tejto udalosti otvoril v Bruseli európsky komisár pre kultúru, vzdelávanie, odbornú prípravu a viacjazyčnosť Ján Figeľ.
Táto iniciatíva dá každému dieťaťu v Európe príležitosť - v istej etape vzdelávania nadviazať kontakt, vymieňať si informácie a učiť sa spolu s ďalšími deťmi na celom kontinente, povedal Figeľ v úvodnom prejave.
Každá škola v Európe podľa neho dostane príležitosť spolupracovať s inou európskou školou.
Prostredníctvom projektu e-Twinning chce EÚ do roku 2007 prepojiť asi 30.000 európskych škôl. Jeho cieľom je prostredníctvom informačných a komunikačných technológií, najmä internetu, podporovať partnerstvá v oblasti pedagogických činností medzi najmenej dvoma školami z rôznych európskych krajín.
Projekt poskytne učiteľom a mladým ľuďom v Európe príležitosť vzájomne sa spoznať a dozvedieť sa o svojej školskej kultúre, pričom si zároveň precvičia svoje schopnosti používať informačné technológie.
Podľa komisie to bude tiež účinný prostriedok rozvíjania a posilňovania prepojení medzi školami, čo prispieva k európskemu modelu viacjazyčnej a multikultúrnej spoločnosti.
Kľúčovou súčasťou akcie je internetový portál http://www.etwinning.net, ktorý v 290 jazykoch poskytne školám informácie a rady, ako pripraviť činnosti spojené s projektom, pomôže im nájsť partnerov a poskytne viacjazyčný priestor na komunikáciu a spoluprácu online.
(spravodajca TASR Robert Sermek) žab